SC ตั้งเป้ารายได้ปีนี้โตไม่ต่ำกว่า 10% เล็งเปิด 7 โครงการใหม่ มูลค่า 1.5 หมื่นลบ.
SC ตั้งเป้ารายได้ปีนี้โตไม่ต่ำกว่า 10% ที่ระดับ 1.39 หมื่นลบ. เตรียมเปิด 7 โครงการใหม่ มูลค่า 1.5 หมื่นลบ.ในปีนี้ เล็งออกหุ้นกู้วงเงินไม่เกิน 3 พันลบ. คาดเสนอขายช่วงปลายเดือนมิ.ย.นี้
18 พ.ค. 2558

นายณัฐพงศ์ คุณากรวงศ์ ประธานเจ้าหน้าที่บริหาร บริษัท เอสซี แอสเสท คอร์ปอเรชั่น จำกัด (มหาชน) หรือ SC เปิดเผยว่า บริษัทได้ดำเนินธุรกิจตามยุทธศาสตร์หลัก 5 ข้อ เพื่อสร้างรายได้ 20,000 ล้านบาทในปี 59 จากปีนี้ที่ตั้งเป้ารายได้เติบโตไม่ต่ำกว่า 10% หรือประมาณ 13,900 ล้านบาท และยอดขาย 13,000 ล้านบาท เติบโตมากกว่า 50%
ส่วนสถานการณ์ในไตรมาส 2/58 และครึ่งปีหลังปีนี้จะเป็นปีที่ตลาด Luxury Segment มีความโดดเด่น เนื่องจากเป็น segment ที่มีกำลังซื้อและมีผลกระทบจากภาวะเศรษฐกิจน้อย พร้อมกับการปรับลดลงของอัตราดอกเบี้ย จะเป็นอีกหนึ่งปัจจัยบวกที่สำคัญสนับสนุนให้ตลาดอสังหาฯ มีความคึกคักมากขึ้น
ขณะที่ในไตรมาสที่ 2 บริษัทเตรียมแผนออกหุ้นกู้ในวงเงินไม่เกิน 3,000 ล้านบาท คาดว่าจะออกและเสนอขายได้ในช่วงประมาณปลายเดือนมิ.ย.นี้
สำหรับแผนธุรกิจในปีนี้ที่จะเปิดโครงการใหม่ 7 โครงการ มูลค่า 15,000 ล้านบาทโดยครึ่งปีแรกเปิด 2 โครงการระดับ SuperLuxury ได้แก่ โครงการกรานาดา ปิ่นเกล้า-เพชรเกษม คฤหาสน์หรู มูลค่าโครงการ 2,150 ล้านบาท กับ โครงการ SALADAENG ONE มูลค่าโครงการ 4,700 ล้านบาท ซึ่งจะเปิดขายอย่างเป็นทางการและเปิดห้องตัวอย่างให้ชมต้งแต่ 23 พ.ค.นี้เป็นต้นไป จึงมั่นใจว่าจะทำให้รายได้และยอดขายโดยรวมทั้งปีเติบโตและเป็นไปตามเป้าหมายที่วางไว้
 